钦定古今图书集成/明伦汇编/官常典/第632卷 > 周举
## 钦定古今图书集成/明伦汇编/官常典/第632卷 > 周举

按《后汉书》本传，“举字宣光，汝阳人。博学洽闻，为儒者
宗。举茂才，为平丘令。上书言当世得失，辞甚切正。迁
并州刺史。太原一郡，旧俗以介子推焚骸，有龙忌之
禁。至其亡月，咸言神灵不乐举火。由是士民每冬中
辄一月寒食，莫敢烟爨，老少不堪，岁多死者。举既到
州，乃作吊书以置子推之庙，言盛冬去火，残损民命，
非贤者之意，以宣示愚民，使还温食。”于是众惑稍解，
风俗颇革。转冀州刺史。